Џејмс Робертс
Џејмс Робертс (; Твид Хедс, 11. април 1991) аустралијски је пливач чија специјалност је пливање слободним стилом у спринтерским тркама. Освајач је олимпијских и светских медаља и учесник Олимпијских игара.

Каријера 
Први значајнији резултат у каријери остварио је на националном првенству 2011. године када је трку на 100 метара слободно испливао у времену од 48,72 секунде што му је донело титулу националног вицепрвака и квалификацију за светско првенство. На свом Првом светском првенству, у Шангају 2011, Робертс је освојио две медаље, обе као члан штафета, и то злато на 4×100 слободно и сребро на 4×100 мешовито.

Већ наредне године, на националном првенству, успео је да се избори за место у олимпијском тиму Аустралије за ЛОИ 2012. у Лондону где је пливао у штафети 4×100 слободно (4. место у финалу) и на 100 слободно (12. место у полуфиналу са временом од 48,75 секунди).

На националном првенству у Аделејду одржаном у априлу 2016, а које је уједно представљало и изборно такмичење за ЛОИ 2016, поново је успео да се квалификује за олимпијске игре. У Рију је Робертс пливао само у штафетној трци 4×100 m слободно (у квалификацијама 48,33 и у финалу 48,88 секунди), а Аустралијанци су освојили бронзану медаљу.

На светском првенству у Будимпешти 2017. Робертс се такмичио само у трци на 50 слободно у којој је испливао укупно 22. време квалификација (22,29 секунди) и није успео да се пласира у финале.

Током целе каријере Робертс је често имао проблема са повредама рамена због чега је био присиљен и да се подвргне хириуршким захватима током 2013. године.

Види још 
 Светско првенство у пливању 2017.

Референце

Спољашње везе 
 Биографија на сајту -{the-sports.org}-
 Лични рекорди и статистика на страници -{swimrankings.net}-
 Биографија на сајту ФИНА 
 Олимпијска статистика на сајту -{sports-reference.com}-

Рођени 1991.
Аустралијски пливачи
Аустралијски олимпијци на Летњим олимпијским играма 2012.
Аустралијски олимпијци на Летњим олимпијским играма 2016.
Освајачи олимпијских медаља у пливању
Освајачи бронзаних олимпијских медаља за Аустралију‎
Светски прваци у пливању